b'\n_START_ARTICLE_\nPelagonia\n_START_PARAGRAPH_\nPelagonia (m.kreik. \xce\xa0\xce\xb5\xce\xbb\xce\xb1\xce\xb3\xce\xbf\xce\xbd\xce\xaf\xce\xb1 tai \xce\xa0\xce\xb7\xce\xbb\xce\xb1\xce\xb3\xce\xbf\xce\xbd\xce\xaf\xce\xb1, P\xc4\x93lagonia) on historiallinen alue Balkanilla nykyisen Pohjois-Makedonian etel\xc3\xa4osassa. Se oli antiikin aikana Yl\xc3\xa4-Makedoniaa ja Makedonian valtakunnan osa sen laajimmassa vaiheessa._NEWLINE_Pelagoniaa asutti alun perin sille nimens\xc3\xa4 antanut pelagonien (Pelagones, \xce\xa0\xce\xb5\xce\xbb\xce\xb1\xce\xb3\xcf\x8c\xce\xbd\xce\xb5\xcf\x82) heimo. Pelagonian pohjoispuolella sijaitsi Paionia ja etel\xc3\xa4puolella varsinaisen Makedonian valtakunnan pohjoisimmat alueet, l\xc3\xa4nnest\xc3\xa4 it\xc3\xa4\xc3\xa4n Deuriopos, Lynkestis ja Almopia._NEWLINE_Pelagoniassa sijaitsi Pelagonia-niminen kaupunki. Alun perin kaupunkeja sanotaan olleen kolme, ja seutu tunnettiin siksi my\xc3\xb6s nimell\xc3\xa4 Tripolitis, mutta viimeist\xc3\xa4\xc3\xa4n kahden muun h\xc3\xa4vitty\xc3\xa4 j\xc3\xa4ljell\xc3\xa4 j\xc3\xa4\xc3\xa4nyt kaupunki tunnettiin Pelagoniana. Muiksi Pelagonian kaupungeiksi mainitaan Andraristos (tai Euristos) ja Pissaion. Stobi mainitaan joskus Pelagonian kaupunkien joukossa, mutta yleens\xc3\xa4 osana Paioniaa. My\xc3\xb6s Styberra (Stymbara) sijoitettiin joskus Pelagoniaan, mutta yleens\xc3\xa4 se luettiin osaksi Deurioposta._NEWLINE_Alueesta on saanut nimens\xc3\xa4 nykyinen Pohjois-Makedonian Pelagonian alue.'